তবে একবার থেমে গিয়েছিল এই কাফেলা। দলের মধ্যে একটি অন্তঃসত্ত্বা মেয়ে ছিল। সে হঠাৎ রাস্তার পাশে শুয়ে পড়ে কাতরাতে থাকে। দলের অন্য মহিলারা ঘটনাটা বুঝে নেয় আর রাস্তার ওপর শোয়া মেয়েটির চারপাশে গোল একটা দেয়াল করে দাঁড়ায়। অতএব তখন দলটাকে থামতে হয়েছিল। কিন্তু সময় চলে যেতে থাকে — মেয়েটি যন্ত্রণায় গোঙাতে গোঙাতে মাটিতে গড়ায় — প্রসব আর হয় না। ডাক্তার তো দূরের কথা, কোন দাই পর্যন্ত দলে ছিল না — থাকার কথাও নয়। দু একজন বয়স্কা মহিলা মেয়েটির পেটে কান পেতে ধুকপুকুনি শোনার চেষ্টা করে — তা শুনতে না পেয়ে বোঝে যে পেটের ভেতরের বাচ্চা মারা গেছে। শেষ পর্যন্ত প্রসব হয় নি। শরীরের ভেতরের তরলের বেরিয়ে যাওয়া আর রক্তপাতের জন্যে মেয়েটিও মারা যায়। দলের কর্তাব্যক্তিরা একটু অসহিষ্ণু হয়ে পড়ছিল — এই আকস্মিক ঝামেলার জন্যে কতটা সময় নষ্ট হতে পারে তার হিসেব করতে শুরু করেছিল। মেয়েটি মরে গিয়ে সেই সমস্যার সমাধান করে দেয় এবং এই মানুষের দল আবার পথ চলা শুরু করে। যেসব মেয়েরা প্রসূতি মেয়েটিকে আড়াল করে দাঁড়িয়েছিল তাদের মধ্যে সন্ধ্যাও ছিল। সেও হাঁটে। পেছনে রাস্তায় শুয়ে রইল আর একটি মৃত শরীর। সামনে জীবন।